Suez-kanaal hopelik binnekort weer oopDie eienaar van die skip sê hoewel dit “gedraai” het, is dit steeds nie heeltemal los nie. (Foto: Suez-kanaalowerheid/AFP) Die enorme vragskip wat die Suez-kanaal nou al bykans ŉ week lank blokkeer, wys nou reeds 80% in die regte rigting, het amptenare Maandag gesê. Dit het hoop laat opvlam dat dié belangrike handelsroete binnekort weer oopgestel kan word. Die eienaar van die skip sê hoewel dit “gedraai” het, is dit steeds nie heeltemal los nie. Die MV Ever Given met ŉ totale lengte van meer as vier rugbyvelde, het Dinsdag tydens ŉ sandstorm dwarsoor die kanaal vasgesteek. Dit het groot dele van die wêreld se verkrygingsketting tot stilstand gedwing en die internasionale ekonomie reeds miljarde rande gekos. Die skeepsdatamaatskappy Lloyds’ List sê die opeenhoping van skepe aan albei kante van die kanaal – in die Rooi See en die Middellandse See – staan tans op 425. Sodra die skip ten volle vlotgemaak is, sal dit tussen drie en vier dae duur om die verkeersopeenhoping op te klaar, het die hoof van die Suez-kanaalowerheid, Osama Rabie, aan ŉ Egiptiese televisienuusdiens gesê. Rabie het vroeër vandag gesê die reddingspogings met sleepbote het minstens daarin geslaag om die agterstewe van die skip te skuif. “Die posisie van die skip is nou sowat 80% in die regte rigting,” het Rabie in ŉ verklaring gesê. “Die agterstewe is 102 meter van die oewer geskuif”, waar dit voorheen vier meter van die oewer was. Pogings om die vaartuig volledig te laat dryf sal met die volgende hooggety hervat word. Die owerheid sê die proses sal hervat word wanneer water weer begin invloei om dit ten volle in die middel van die kanaal vlot te maak. Sleepboot-flottielje Honderde skepe wag om deur die kanaal te vaar. (Foto: Suez-kanaalowerheid) Shoei Kisen, ŉ amptenaar van die maatskappy aan wie die skip van 200 000 ton behoort, sê hoewel die Ever Given “gedraai is”, dit in hierdie stadium “nie dryf nie”. Die skip het aanvanklik teen ŉ hoek van sowat 30 ° in die rigting van die kanaal vasgesteek, maar dié situasie is nou verbeter danksy die hulp van ŉ flottielje sleepbote. “Altesame 11 sleepbote probeer sedert vanoggend die Ever Given sleep,” het die amptenaar gesê. Skade is aan die boeg van die skip aangerig toe dit vasgesteek het, maar “geen nuwe skade is aangemeld nie”. ŉ Kanaalamptenaar wat op voorwaarde van anonimiteit gepraat het, het gesê die span op die grond is besig met tegniese inspeksies en is die versekering gegee dat die skip se enjin werk. Herwinningspanne werk sonder ophou om die skip weer op koers te kry. Hulle het werk gefokus op pogings om sand rondom die skip te verskuif, met 27 000 m² wat reeds op ŉ diepte van 18 m verskuif is, het George Safwat, ŉ woordvoerder vir die Suez-kanaalowerheid, Sondagaand gesê. Sondagaand het die skeepsmaatskappy Leth gesê Egiptiese owerhede het besluit dat meer sleepbote benodig word om die skip te skuif en die vlotmaak-poging is tot Sondag se hooggety uitgestel. Die Alp Guard, ŉ Nederlandse skip, het Sondag by die reddingspoging aangesluit en Italië se Carlo Magno vanoggend. Rusland het ook Sondag hulp aangebied. Verskeie ander lande, waaronder die VSA, het dit reeds gedoen. Rimpeleffek Die krisis het skeepsmaatskappye gedwing om te besluit of hulle gaan wag om die kanaal te gebruik, of skepe rondom die kus van Afrika te herlei. Die bykomende 9 000 km maak ŉ groot verskil in die brandstofrekening en voeg sowat ŉ week by die reis tussen Asië en Europa. Elke dag van die oponthoud kos wêreldwye handel minstens R90 miljard, het navorsing van die Duitse versekeraar Allianz bevind. Dit is tussen 0,2% en 0,4% van jaarlikse handel elke week. Een van die voorbeelde van die enorme uitwerking van die opeenhoping is ŉ besluit van owerhede in die oorloggeteisterde Sirië om reeds skaars voorrade weens ŉ gebrek aan brandstofinvoere uit Iran te rantsoeneer. Roemenië se dieregesondheidsagentskap het ook sy kommer uitgespreek oor die 11 skepe wat lewende hawe uit dié land vervoer, terwyl die welsynsorganisasie Animals International gewaarsku het dat ŉ moontlike “tragedie” wag op die sowat 130 000 diere aan boord van die skepe.